
ВУЛАМА ВĔРЕНТНИ – ПУРĂНМА ВĔРЕНТНИ
Вулав тата кĕнеке çын пурнăçĕнче мĕнле вырăн йышăнни çинчен каланисем (Пуху темине те, паллă çынсем каланисене те доска çине çырса хума е презентаципе кăтартма пулать):
«Вулама вĕрентни – пурăнма вĕрентни» (С. Михалков). «Учить читать – учить жить».
«Çын мĕнле вулать – çавăн пек вĕренет. Мĕнле вулать – çавăн пек вĕрентет» (В. Быков). «Как читает человек – так и учится. Как читает – так и учит».
«Çитĕннисен тĕп тĕллевĕ – ачан вулав пултарулăхне аталантарасси» (С. Маршак). «Основная задача взрослых – открыть в ребенке талант чтения». 
«Вулав чÿрече евĕр: ун витĕр пăхса ачасем тĕнче вăрттăнлăхĕсене ăнланма та, хăйсене хăйсем ăнланма та вĕренеççĕ» (В. Сухомлинский). «Чтение – это окошко, через которое дети видят и познают мир и самих себя». 
Ашшĕ-амăшĕн пухăвĕн тĕллевĕсем: ашшĕ-амăшĕсене кĕнеке вулани çитĕнсе пыракан ăрушăн çеç мар, вĕсемшĕн хăйсемшĕн те пысăк пĕлтерĕшлĕ пулнине ăнланса, туйса илме пулăшасси; пĕтĕм тĕнче кĕнеке вулассинчен писсе пынă тапхăрта ашшĕ-амăшĕсене хăйсен ачисене кĕнекепе туслаштарма сĕнÿсем парасси. 
Пуху ирттермелли йĕрке: çавра сĕтел хушшинчи калаçу.
Хатĕрленÿ тапхăрĕсем: 
1. Шкул ачисемпе тата ашшĕ-амăшĕсемпе пуху умĕн эрне малтан ыйтăмсем йĕркелесси;
2. Социологсен вулав çинчен калакан пĕтĕмлетĕвĕсемпе палашасси;
3. Ашшĕ-амăшĕсем валли ятарлă сĕнÿсем (памятка) хатĕрлесси.
ПУХУ ЙĔРКИ
        Хисеплĕ ашшĕ-амăшĕсем! Паян эпĕ сире çавра сĕтел хушшинче «Вулама вĕрентни – пурăнма вĕрентни» темăпа калаçу йĕркелеме сĕнесшĕн. Кун йĕркинчи пăхса тухса сÿтсе явма сĕнекен ыйтусем: 
1. Кĕнеке вулани мĕншĕн кирлĕ;
2. Статистика кĕнеке вуласси пирки мĕн çирĕплетет;
3. Пуху умĕн ашшĕ-амăшĕсемпе тата ачасемпе йĕркеленĕ ыйтăмсене тишкересси;
4. Православи кĕнеки Кунĕ – çĕнĕ уяв.
     Сиртен кашниех харпăр хăй ачин çитĕнĕвĕсемпе савăнасшăн, тантăшĕсем сирĕн хĕрĕре е ывăлăра хисепленине, хакланине курасшăн. Апла пултăр тесен мĕн тумалла-ши? Пурнăçра, суйласа илнĕ ĕçре пысăк çинĕнÿсем тума çирĕп ăс-хакăл кирлĕ! Этемлĕхĕн ĕмĕрсем хушши пухăнса пынă пĕлÿ пуянлăхĕ кĕнекесенче çырăннă. Вĕсен шучĕ те, пĕлÿ калăпăшĕ те кунсерен ÿссех пыраççĕ. Мĕнле ĕлкĕрмелле? Хальхи саманара шкул ачисене те, çитĕннисене те: «Кĕнеке вуласси «модăран тухман-ши», кивелмен-ши?» - текен шухăш канăç памасть. Паянхи «цифра ĕмĕрĕнче» пĕлÿ илмелли тем тĕрлĕ хатĕр те пур-çке! Çакă та шухăша тÿрре кăларма хистесе астарать. Анчах та, статистика çирĕплетнĕ, социологсем пĕтĕмлетнĕ тăрăх, кĕнеке вулассине нимĕн те ылмаштарма пултараймасть! Вулав паянхи кун НИХÇАНХИНЧЕН те ытларах кирлĕ! 
(Ашшĕ-амăшĕсем пĕчĕк ушкăнсем çине е мăшăрăн пайланса вулав мĕншĕн кирлине сăлтавсем тупса çирĕплетсе параççĕ. Пулма пултаракан хуравсем:
· Тĕрĕс, йăнăшсемсĕр çырма вĕренме пулăшать;
· Сăмах хутаçĕ тулать, сăмахшăн кивçене çÿремелле пулмасть;
· Сăмахăн куçăмлă пĕлтерĕшĕ тăрăх унăн шалти хăватне, илемне туйма вĕрентет;
·  Астуса юласлăха аталантарать;
· Ăс-тăна, пĕлĕве ÿстерет, ăс-хакăла çирĕплетет;
· Илемлĕх туйăмне аталантарать;
· Çынлăха вĕрентет). 
Статистика çирĕплетĕвĕсемпе паллашатпăр:
· Пурнăçран юлас мар тесен, наукăри çĕнĕлĕхсемпе паллашсах тăрас тесен, паянхи çыннăн çулталăк хушшинче иртнĕ ĕмĕрти çын хăй ĕмĕрĕ тăршшĕнче вуланă чухлĕ вулас пулать;
· Пĕр минутра 180-220 сăмах (е 1 страницăна 1,5-2 минутра) вулани – çав тери майĕпен шутланать. Çынсен 95% çав тери майĕпен вулать;
· Çынсем пĕтĕм информацин 20% куçсемпе илеççĕ, вĕсенчен 70% - вуласа;
· Аслă классенче вĕренекенсем пĕр минутра вăтамран 90-100, студентсем вара 120-180 сăмах çеç вулаççĕ;
· Вырăссен паллă çыравçи М. Горький минутра 4 пин сăмах таран вулама пултарни паллă, А. С. Пушкин – 2 пин сăмах, Л. Н. Толстой, Н. Г. Чернышевский çыравçăсем те çав тери хăвăрт вуланă;
· Французсен паллă çыравçи Оноре де Бальзак 200 страницăллă романа çур сехетрех вуласа тухма пултарнă, Наполеон та минутра 2 пин сăмах вуланă. 
Шел пулин те, çулсеренех вулама юратакансен шучĕ чакса, вулассине чи пысăк айăплав пек хаклакансен шучĕ ÿссе пыни сисĕнет. Вулав литература предмечĕпе çеç мар, пур предметпа та (математикăпа та) тачă çыхăнура тăнине шута илсен, чуна хытă ыраттаракан пулăм çакă! Вулама ÿркенсен, вуласа ăнланаймасан, хуравĕ те тĕрĕс пулаймасть-çке! Нумай вулакан çын кирек хăш ăрури çынпа та хăвăрт пĕр чĕлхе тупма пултарни пуриншĕн те кăмăллă. 
Хисеплĕ ашшĕ-амăшĕсем, пухуччен пĕр эрне маларах эпир сирĕнпе те, сирĕн ачасемпе те  ыйтăм йĕркеленĕччĕ (1-мĕшпе 2-мĕш хушăмсем), вĕсем тăрăх акă епле пĕтĕмлетÿ тума пулать:
· Класри ачасенчен 50% çеç вулама юратать;
· Шел пулин те, ашшĕ-амăшĕсен 50% çирĕплетнĕ тăрăх, шкул ачисем чун ыйтнипе мар, хушнипе (кирлипе) ирĕксĕр çеç вулаççĕ;
· Килти библиотека пурин те пурри чуна савăнтарать;
· Çитĕннисем хăйсем мĕн çинчен вулама юратни çинчен каласа пама кăмăл туманни хурлантарчĕ пулин те, ачисем çак самантра мĕнле кĕнеке вуланине пĕлни савăнтарчĕ!
· Ачисем вулакан кĕнекене сÿтсе явма ашшĕ-амăшĕсен 50% çеç хутшăнать;
· Ашшĕ-амăшĕсен 30% çеç хăйсене чун ыйтнипе кĕнеке вулакан шутне кĕртни шухăша ярать.
Социологсем çапла çирĕплетсе калаççĕ: 
· Кĕçĕн классенче –  43%, аслă классенче 17% çеç вулама юратаççĕ;
· Шкул ачисен 10% вĕрентекенсем хушмасăр нимĕн те вуламаççĕ;
· Ачасен 40% чуна килентерекен (развлекательная), 21% ăс-тăна аталантаракан (познавательная), 10% хăй тĕллĕн вĕренме пулăшакан (для самообразования) кĕнеке вулаççĕ.
Çÿлерех илсе панă цифрăсем вĕрентекенсемпе ашшĕ-амăшĕсем умне чи йывăр, анчах та питĕ кирлĕ ыйту кăларса тăратаççĕ: «Ачасене кĕнеке вулассине юратма вĕрентес тесен мĕн тумалла-ши?» (Ашшĕ-амăшĕсене пĕчĕк ушкăнсем çине е мăшăрăн пайланса хуравлама сĕнетпĕр. Пулма пултаракан хуравсене ашшĕ-амăшĕсем валли маларах хатĕрлесе хунă сĕнÿсенче курма пулать (3-мĕш хушăм)). 
Пуху йышăнăвне тăвиччен манăн сире Раççейри çĕнĕ уявпа паллаштарас кăмăл пур. Пуш уйăхне чăннипех кĕнеке уявĕсен уйăхĕ тесе калама пулать: 
· 3-мĕшĕнче – Пĕтĕм тĕнчери çыравçă Кунĕ;
· 7-мĕшĕнче – Пĕтĕм тĕнчери сасăпа (вслух) вуламалли Кун;
· 14-мĕшĕнче – Православи кĕнеки Кунĕ
· 21-мĕшĕнче – Пĕтĕм тĕнчери поэзи Кунĕ;
· 24-30-мĕшĕсенче – Ачасемпе çамрăксем вуламалли кĕнекесен Эрни. 
 Православи кĕнеки Кунĕ – çамрăк уяв. Сире кăсăклă пулсан, ун çинчен тĕплĕнрех калаçас кăмăл пур манăн. 2010-мĕш çулта Православи чиркĕвĕн аслă органĕ – Священнăй Синод хушăвĕпе пĕрремĕш хут уявланă ăна. Мĕншĕн пуш уйăхĕн 14-мĕш кунне суйласа илнĕ-ха? Мĕншĕн тесен 1564-мĕш çулхи çак кун Раççейре Иван Федоров пĕрремĕш кĕнеке станокпа пичетлесе кăларнă, вăл «Апостол» ятлă пулнă. Мĕнле кĕнекесене Православи кĕнеки шутне кĕртеççĕ-ха, тата вĕсем паянхи кун çынсен пурнăçĕнче мĕнле вырăн йышăнаççĕ-ши? (Ыйтуллă предложенисем хыççăн ашшĕ-амăшĕсен хуравĕсене итлесе пăхсан аван пулмалла). «Православи кĕнеки» текен ăнлав çав тери анлă иккен: унта Библипе Евангели тата çветтуйсен пурнăçне сăнласа паракан кĕнекесем кăна мар, çынна ырă пулма вĕрентекен, пĕрне-пĕри хисеплеме те юратма, чăтăмлă пулма хистекен, пулăшма чĕнекен илемлĕ хайлавсем те кĕреççĕ. Ку кĕнекесем харпăр хăйĕн çитменлĕхĕсене курма çыннăн куçĕсене уçаççĕ, вĕсене çĕнтермелли çул-йĕр шырама хистеççĕ. Йывăрлăхсене парăнтарма вĕреннĕ çын çеç пурнăçра пысăк çитĕнÿсем тума пултарать. 
Юлашки çулсенче Православи кĕнеки Кунĕн уявĕ пĕр кунпа çеç çырлахмасть. Пуш тата ака уйăхĕсенче библиотекăсемпе клубсенче, шкулсенче тĕрлĕ семинарсем, конференцисем, тĕлпулусем, пултарулăх каçĕсем тата ытти культура мероприятийĕсем те нумай иртеççĕ. Паянхи «цифра ĕмĕрĕнче» мобиллĕ хатĕрсем анлă сарăлнăран (вĕсем вăхăта систермесĕр, вăрттăн вăрланăран) нумайăшĕн килĕсенче кĕнеке çÿлĕкĕсем те кураймăн. Çавăншăн пăшăрханнăран, çынсене (уйрăмах ачасемпе çамрăксене) кĕнеке вулассине явăçтарас тĕллевпе кĕртнĕ те ĕнтĕ çĕнĕ уява. Вулав тавракурăма аталантарать, шухăшлама хистет. Вулакан çын тĕрлĕ пулăмсене тишкерсе кирлĕ пĕтĕмлетÿсем тума пултарать, унпа тĕрлĕ темăсемпе калаçу йĕркелеме те кăмăллă, кăсăклă, сăмах мая килет. Кĕнеке вулама ÿркенекен хăйĕн чун пуянлăхне вăрлать, хавшатать; вĕсене вĕренме те йывăр, çитĕнÿсем те пулаймаççĕ. 
Православи кĕнекин пĕлтерĕшĕ пысăк: вăл чун-чĕрене тыткăна илет, çитменлĕхсене çĕнтерме чĕнет, хистет; çитĕнÿсем тума пулăшать.  
Ашшĕ-амăшĕсен пухăвĕн йышăнăвĕсем:
1. Çемйипех ялти библиотекăна çул такăрлатмалла;
2. Хĕл каçĕсенче килте «Çемье вулавĕсем» йĕркелемелле;
3. Çемье библиотекине çĕнĕ кĕнекесемпе пуянлатмалла;
4. Тепĕр çул, «Православи кĕнеки Кунĕ» уяв тĕлне, «Эпир сире вулама сĕнекен чи кăсăклă Православи кĕнеки» темăпа рекламăсен конкурсне йĕркелемелле, ачасемпе пĕрле хатĕрленсе çак конкурса хутшăнмалла.
Литература:
1. Родительское собрание по детскому чтению/ сост. Т. Д. Жукова. – М.: Русская школьная библиотечная ассоциация, 2007.


1-мĕш хушăм
Ашшĕ-амăшĕсем валли хатĕрленĕ ыйтăм
Х. Я. А. (Ф. И. О.) _____________________________________________
1.Сирĕн ача кĕнеке вулама юратать-и?
2.Сирĕн ача чун ыйтнипе е шăлне çыртса, кирлĕрен çеç вулать?
3.Сирĕн килте кĕнекесем, килти библиотека пур-и?
4.Сире ытларах мĕнле темăпа çырнă кĕнекесем илĕртеççĕ?
5.Çак кунсенче сирĕн ача пушă вăхăтра мĕнле кĕнеке алла илет?
6.Эсир сирĕн ача вулакан кĕнекепе кăсăкланатăр-и, ăна сÿтсе явма ыйтусем паратăр-и?
7.Эсир хăвăра кĕнеке вулама юратакан çын тесе шухăшлатăр-и?

2-мĕш хушăм
Шкул ачисем валли хатĕрленĕ ыйтăм
Х. Я. А. (Ф. И. О.) _____________________________________________
1.Эсĕ кĕнеке вулама юрататăн-и?
2.Эсĕ чун ыйтнипе е шăлна çыртса, кирлĕрен ирĕксĕр çеç вулатăн?
3.Санăн килте кĕнекесем, килти библиотека пур-и?
4.Сана ытларах мĕнле темăпа çырнă кĕнекесем илĕртеççĕ?
5.Çак кунсенче пушă вăхăтра эсĕ мĕнле кĕнеке алла илетĕн?
6.Эсĕ вулакан кĕнекепе аçу-аннÿ кăсăкланаççĕ-и, ыйтусем параççĕ-и?
3-мĕш хушăм
Ашшĕ-амăшĕсем валли хатĕрленĕ сĕнÿсем
«Ачасене кĕнеке вулассине юратма хăнăхтарас тесе тумалли ĕçсем»
· Чи малтанах ашшĕ-амăшĕсен хăйсен алла кĕнеке тытса тĕслĕх кăтартмалла;
· Ачасене вĕсене кăсăклантаракан темăсемпе кĕнекесем парнелемелле, килти библиотекăна çĕнетсех, пуянлатсах тăма тăрăшмалла;
· Ачасене ыйтусем памалла, пĕрле вуласа сÿтсе явмалла;
· Çемйипех ялти библиотекăна çÿреме тăрăшмалла;
· Хĕл каçĕсенче килте «Çемье вулавĕсем» йĕркелеме пулать;
· Ачасене мухтама, хавхалантарма манмалла мар;
· Вулав культурине аталантармалла: пуçланă кĕнекене вĕçне çитичченех вулама вĕрентмелле;
· Ачасем çитĕннĕ тесе вĕсене сасăпа вуласа пама пăрахмалла мар, каçсерен вĕсемпе хутшăну йĕркелемелли, çитĕнсе пыракан ачасемпе пĕр чĕлхе тупма пулăшакан чи лайăх меслет çакă!
· Кашни ашшĕ-амăшĕн ачине вуланăшăн хавхалантармалли мел шыраса тупмалла. (Вырăссен паллă юптаруçи И. А. Крылов 9 çултах ашшĕсĕр тăрса юлнă. Амăшĕ Мария Алексеевна, çемье бюджечĕнче укçа-тенкĕ хĕсĕк пулнă пулин те, ывăлне вуланăшăн хавхалантарма кашнинчех 10 пус кĕмĕл укçа панă. Чун ыйтнипе вулама ларнăран, ачан укçи нумайлансах пынă, амăшĕ вара малтанлатса йăнăш тăватăп пулĕ тесе хăраса та ÿкнĕ. Ăслă хĕрарăм вăхăтра тĕрĕс йышăну тума пултарнă. Ачине «ĕçлесе илнĕ» укçипе тĕрĕс усă курма вĕрентме тытăннă: пепки валли тум-тир тата ытти кирлĕ япаласем илсе панă. Каярахпа Иван Андреевич пурнăç çулĕпе тĕрĕс утма вĕрентнĕшĕн амăшне тав туса пĕтереймен, мĕншĕн тесен вăл тĕнчипе паллă юптаруçă пулса тăнинче амăшĕн тÿпи питĕ пысăк пулнине ăнланса илнĕ!)
Вулав тата кĕнеке çын пурнăçĕнче мĕнле вырăн йышăнни çинчен каланисем:
«Вулама вĕрентни – пурăнма вĕрентни». («Учить читать – учить жить»). (С. Михалков).
«Çын мĕнле вулать – çавăн пек вĕренет. Мĕнле вулать – çавăн пек вĕрентет». («Как читает человек – так и учится. Как читает – так и учит»). (В. Быков).
«Çитĕннисен тĕп тĕллевĕ – ачан вулав пултарулăхне аталантарасси». («Основная задача взрослых – открыть в ребенке талант чтения»). (С. Маршак).
«Вулав чÿрече евĕр: ун витĕр пăхса ачасем тĕнче вăрттăнлăхĕсене ăнланма та, хăйсене хăйсем ăнланма та вĕренеççĕ». («Чтение – это окошко, через которое дети видят и познают мир и самих себя»). (В. Сухомлинский).
